Objava zahtevka za odobritev spremembe specifikacije proizvoda, ki ni manjša, v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 159/14)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENO OZNAČBO POREKLA ALI ZAŠČITENO GEOGRAFSKO OZNAČBO, KI NI MANJŠA

Zahtevek za odobritev spremembe v skladu s členom 53(2), prvi pododstavek, Uredbe (EU) št. 1151/2012

„Beurre Charentes-Poitou“ / „Beurre des Charentes“ / „Beurre des Deux-Sèvres“

EU št.: PDO-FR-0137-AM01– 3. decembra 2020

ZOP (X) ZGO ( )

1. Skupina vložnikov in pravni interes

Ime: Syndicat des Laiteries Charentes-Poitou (Združenje mlekarn regije Charentes-Poitou)

Naslov: 44 rue Jean Jaurès, 17700 Surgeres, France

Tel. +33 546075800

Faks +33 546076055

E-naslov: contact@aclccp.com

Sestava in pravni interes: Združenje mlekarn regije Charentes-Poitou je panožno združenje proizvajalcev mleka, zbiralcev mleka in predelovalcev/proizvajalcev masla „Beurre Charentes-Poitou“. Zato ima pravni interes zahtevati spremembe specifikacije proizvoda.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☒ Označevanje

☒ Drugo: posodobitev kontaktnih podatkov pristojnega organa v državi članici ter skupine vložnikov, vrste proizvoda, inšpekcijskih organov in nacionalnih zahtev.

4. Vrsta sprememb

☐ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s členom 53(2), tretji pododstavek, Uredbe (EU) št. 1151/2012.

☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s členom 53(2), tretji pododstavek, Uredbe (EU) št. 1151/2012.

5. Spremembe

5.1 Opis proizvoda

V specifikaciji proizvoda je besedilo:

„Maslo z označbo porekla mora imeti čist okus in prijetno aromo. Imeti mora nežen in svež vonj. Biti mora enotne barve in mazavo.“

nadomeščeno z naslednjim:

„Maslo ‚Beurre Charentes-Poitou‘ / ‚Beurre des Charentes‘ / ‚Beurre des Deux-Sèvres‘ je proizvedeno iz kravjega mleka, je enotne smetanove do bledo rumene barve ter ima nežen vonj po mleku in prijeten okus po sveži smetani in lešnikih.“

Dodana je vrsta mleka, ki se uporablja („proizvedeno iz kravjega mleka“).

Dopolnjeni so opis barve masla (z besedami „smetanove do bledo rumene“) ter opis vonja („nežen vonj po mleku“) in okusa („okus po sveži smetani in lešnikih“).

V specifikaciji proizvoda je stavek:

„Biti mora enotne barve in mazavo.“

nadomeščen z naslednjim:

„V ustih se topi, njegova tekstura pa je hkrati čvrsta in gnetljiva, zato je izjemno primerno za izdelavo listnatega testa.“

Del o „mazavi“ teksturi masla je spremenjen, tako da je tekstura jasneje opredeljena.

V specifikaciji proizvoda je dodan naslednji stavek:

„Maslo je lahko soljeno ali nesoljeno.“

V oddelku Opis je pojasnjeno, da je lahko maslo soljeno ali nesoljeno, zaradi uskladitve z oddelkom Metoda proizvodnje, ki določa, da je mogoče med proizvodnjo dodati sol.

V specifikaciji proizvoda je dodan naslednji stavek:

„Maslo ima vrednost pH 6 ali manj.“

Ta stavek je prestavljen iz oddelka Metoda proizvodnje v oddelek Opis, ker prispeva k opredelitvi glavnih lastnosti proizvoda.

V specifikaciji proizvoda je črtan naslednji stavek:

„Sestava na 100 g končnega proizvoda: vsaj 82 % maščobe, največ 2 g nemastnih trdnih snovi in največ 16 g vode, do največ 2 g na 100 g.“

Te vidike ureja zakon.

V specifikaciji proizvoda je črtan naslednji stavek:

„Dodajanje barvil, antioksidantov ali sredstev za razkisanje je prepovedano.“

Del o prepovedi dodajanja barvil, antioksidantov ali sredstev za razkisanje je črtan in prestavljen v oddelek Metoda proizvodnje.

V specifikaciji proizvoda je črtan naslednji stavek:

„Mleko in smetana, ki se uporabljata za izdelavo masla z označbo porekla, morata biti pasterizirana.“

Zahteva po pasterizaciji mleka in smetane je črtana iz opisa, da bi bila omogočena proizvodnja surovega masla z ZOP. S prihodom pasterizacije v 20. stoletju se je proizvodnja surovega masla, ki se je prvotno proizvajalo v tej regiji, zelo omejila, vendar se je nadaljevala. Zdaj skupina vložnikov želi, da bi bilo mogoče ta proizvod priznati v ZOP.

Tudi enotni dokument je spremenjen.

Stavek:

„Maslo blede barve s čvrsto teksturo in značilno nežno aromo.“;

je nadomeščen z naslednjim:

„Maslo ‚Beurre Charentes-Poitou‘ / ‚Beurre des Charentes‘ / ‚Beurre des Deux-Sèvres‘ je proizvedeno iz kravjega mleka, je enotne smetanove do bledo rumene barve ter ima nežen vonj po mleku in prijeten okus po sveži smetani in lešnikih. V ustih se topi, njegova tekstura pa je hkrati čvrsta in gnetljiva, zato je izjemno primerno za izdelavo listnatega testa. Maslo je lahko soljeno ali nesoljeno. Maslo ima vrednost pH 6 ali manj.“

5.2 Geografsko območje

V specifikaciji proizvoda se geografsko območje ni spremenilo, revidiran pa je bil način, na katerega je predstavljeno, tako da so našteti zadevni departmaji in občine. To je bilo storjeno zaradi uskladitve s smernicami za pripravo enotnih dokumentov in zato, ker izraz „Pays de Loire et Poitou“ potrošnikom ne da dovolj natančnih informacij. Navedeno je tudi, da morata biti pakiranje in zamrzovanje izvedena na geografskem območju.

Kar zadeva pakiranje, ta sprememba pomeni vključitev obstoječe določbe nacionalnega besedila o označbi porekla, ki je bila izpuščena pri pripravi specifikacije za ZOP.

Kar zadeva zamrzovanje, je to dodano.

Pakiranje proizvoda mora potekati na geografskem območju. Proizvod je treba zapakirati kmalu po proizvodnji. Embalaža predvsem omogoča, da se maslo oblikuje v obliko, v kateri bo prodano, poleg tega pa ga varuje pred udarci, ki bi ga lahko poškodovali, in vonji, ki bi lahko spremenili njegove lastnosti. Maslo se nato ohladi, tako da lahko kristalizira ter da se lahko razvijejo njegove arome in tekstura pred prodajo.

Zamrzne se lahko le maslo, ki je že zapakirano in je namenjeno za uporabo v živilski industriji ali izvozu. Zamrzniti ga je treba v 30 dneh po proizvodnji. Maslo se zamrzne po kristalizaciji, da se zagotovijo organoleptične lastnosti zamrznjenega masla.

Vse to je opisano v točki 3.5 enotnega dokumenta, geografsko območje pa je opredeljeno karseda jedrnato z navedbo departmajev, kantonov in občin v skladu s smernicami za pripravo navedenega dokumenta.

Kar zadeva meje, se geografsko območje, na katerem se proizvaja mleko, ni spremenilo, spremenil pa se je način, na katerega je predstavljeno, in sicer z dodatkom seznama departmajev in občin, ki jih zajema.

Nazadnje, v specifikaciji proizvoda je dodan naslednji stavek:

„Zemljevidi geografskega območja so na voljo na spletnem mestu nacionalnega inštituta za poreklo in kakovost (INAO – Institut national de l‘origine et de la qualité).“

5.3 okazilo o poreklu

Glede na razvoj nacionalne zakonodaje in predpisov je bil v specifikaciji proizvoda dodan oddelek z naslovom Dokazilo, da proizvod izvira z geografskega območja, ki združuje prijavne obveznosti in vodenja evidenc o sledljivosti proizvoda in spremljanju pogojev proizvodnje.

Med temi so:

— identifikacijska prijava za gospodarske subjekte, ki želijo biti udeleženi v celotni proizvodnji, pri zbiranju ali predelavi mleka ali njihovem delu;

dodan je naslednji odstavek:

„4.1 Identifikacija gospodarskih subjektov Gospodarski subjekti, ki želijo biti udeleženi v celotni proizvodnji, pri zbiranju ali predelavi mleka ali v njihovem delu, morajo predložiti identifikacijsko prijavo. Prijavo prejme in registrira skupina. Sestavljena mora biti po vzorcu, ki ga odobri direktor nacionalnega inštituta za poreklo in kakovost (INAO). Skupina mora sproti voditi seznam identificiranih gospodarskih subjektov.“;

— različne prijavne obveznosti pri prenehanju proizvodnje („predhodna prijava nenamere proizvodnje“ in „predhodna prijava ponovne proizvodnje“) ter obveščanju in spremljanju proizvodov za prodajo z ZOP (spremljanje količin in zalog);

dodan je naslednji odstavek:

„4.2 Prijavne obveznosti (a) Prijava nenamere proizvodnje in prijava ponovne proizvodnje Kadar je ustrezno, morajo proizvajalci skupini poslati predhodno prijavo nenamere proizvodnje z označbo porekla, ki se lahko nanaša na nekatere ali vse njihove proizvodne obrate, in sicer vsaj dva tedna pred prenehanjem proizvodnje z označbo porekla. Skupina mora o tem obvestiti inšpekcijski organ in prijavo hraniti pet let. Če želijo gospodarski subjekti ponovno zagnati proizvodnjo, morajo skupini poslati predhodno prijavo ponovne proizvodnje vsaj dva tedna pred ponovnim začetkom proizvodnje. V prijavi mora biti zlasti naveden datum ponovnega začetka proizvodnje. Skupina mora o tem obvestiti inšpekcijski organ in prijavo hraniti pet let. (b) prijavne obveznosti glede obveščanja in spremljanja proizvodov za prodajo z označbo porekla Ob koncu šestmesečnega obdobja morajo zadevni gospodarski subjekti sporočiti podatke o celotni količini prodanega masla, pri čemer morajo navesti količino masla, prodanega pod označbo porekla, in stanje zalog na zadnji dan šestmesečnega obdobja, ki se je ravnokar končalo. Skupina mora te dokumente hraniti vsaj pet let. Skupina mora nacionalnemu inštitutu za poreklo in kakovost vsako leto poslati povzetek statističnih podatkov o maslu ‚Beurre Charentes-Poitou‘.“

— vodenje evidenc z navedbo obveznosti gospodarskih subjektov, da vodijo register vnosov in iznosov, ki omogoči sledljivost količin uporabljenega mleka in smetane ter količin proizvedenega, zapakiranega in zamrznjenega masla;

dodan je naslednji odstavek:

„4.3 Vodenje evidenc Vsi gospodarski subjekti morajo inšpekcijskim organom dati na voljo svoje registre in vse druge dokumente, potrebne za preverjanje porekla, kakovosti in pogojev proizvodnje mleka in masla. (a) Sledljivost Vsi gospodarski subjekti morajo sproti voditi register vnosov in iznosov ali drug enakovreden računovodski izkaz. V tem registru morajo biti zlasti navedene: — količine mleka, zbranega ali kupljenega na območju proizvodnje mleka in namenjenega za proizvodnjo masla z označbo porekla; — količine smetane, zbrane ali kupljene in namenjene za proizvodnjo masla z označbo porekla, skupaj s poreklom uporabljenega mleka; — količine proizvedenega masla z označbo porekla; — kadar je ustrezno, količine kupljenega masla z označbo porekla, z navedbo porekla; — celotne količine masla za prodajo z označbo porekla z navedbo: — količin zamrznjenega masla; — količin teksturiranega masla. Vse pakirnice morajo sproti voditi register, v katerem so navedene količine masla z označbo porekla (vnose in iznose). Ti dokumenti se hranijo vsaj dve leti po letu evidentiranja. Za zbiralce mleka veljajo enake obveznosti za njihove dejavnosti.“; — dokumenti, potrebni za spremljanje skladnosti s pogoji proizvodnje za krmo (vrsta, poreklo, količina) in zbiranje mleka (dobavnica, račun); dodan je naslednji odstavek: „(b) Spremljanje skladnosti s pogoji proizvodnje Proizvajalci mleka morajo dati inšpekcijskim organom na voljo dokumente, iz katerih so razvidni zlasti vrsta, poreklo in količina krme, ki se uporablja za krmljenje črede. Evidentirati morajo tudi datume obdobij paše. Proizvajalci mleka morajo hraniti račune in/ali dobavnice, iz katerih so razvidni količine in poreklo vse kupljene krme. Ti dokumenti se hranijo pet let. Predelovalci morajo dati inšpekcijskim organom na voljo dokumente, potrebne za preverjanje: — območja zbiranja mleka znotraj območja proizvodnje mleka, — datuma zbiranja mleka, — skladnosti s proizvodnimi parametri, — časovni zamik med proizvodnjo in zamrznitvijo. Ti dokumenti se hranijo dve leti. Za zbiralce mleka veljajo enake obveznosti za njihove dejavnosti.“

Preverjanja proizvodov, ki so bila prej zajeta z drugimi nacionalnimi besedili, so zdaj izrecno določena v specifikaciji proizvoda. Temeljijo na analitskih in senzoričnih preskusih, ki se opravijo nenapovedano in z jemanjem vzorcev.

Dodan je naslednji odstavek:

„4.4 Preverjanja proizvodov Analitski in senzorični preskusi se opravijo nenapovedano z jemanjem vzorcev pakiranega masla.“

5.4 Metoda proizvodnje

5.1 Proizvodnja mleka

Specifikaciji proizvoda so bile dodane določbe o proizvodnji mleka. Te določbe krepijo povezavo med maslom „Beurre Charentes-Poitou“ / „Beurre des Charentes“ / „Beurre des Deux-Sèvres“ in krajem njegovega porekla z opredelitvijo praks, ki jih uporabljajo lokalni živinorejci pri krmljenju črede na splošno in posebej krav molznic.

Dodan je naslednji odstavek:

„(a) Vzreja črede:

v tej specifikaciji proizvoda se uporabljajo naslednje opredelitve pojmov:

— ‚čreda‘ pomeni celotno čredo krav molznic na kmetiji, sestavljeno iz krav v laktaciji, krav v suhi dobi in telic,

— ‚telice‘ pomenijo živali, ki so že odstavljene, niso pa še telile,

— ‚krave molznice‘ pomenijo krave v laktaciji, krave v suhi dobi in telice en mesec pred telitvijo.

Vsaka kmetija mora imeti površine za krmne rastline, da zagotovi krmo za čredo, vključno z vsaj 0,2 ha trave ali soržice (mešanica trav in beljakovinskih rastlin) na kravo molznico.“

Za potrditev povezave je dodano poglavje o poreklu krme, v katerem so naštete surovine, ki morajo izvirati z območja, in v katerem je navedeno, da mora vsaj 80 % osnovnega obroka črede izvirati z območja.

Dodan je naslednji odstavek:

„(b) Poreklo krme

Naslednje surovine morajo izvirati z območja proizvodnje mleka:

— krma: vse oblike svežih ali konzerviranih celih žit, trave, zelnatih rastlin in stročnic; slama,

— križnice (zelje, oljna ogrščica, repa in oljna repica), dane sveže,

— koreni in gomolji,

— žitna zrna, vključno s koruzo in proizvodi iz nje,

— oljna semena in semena stročnic.

Vsaj 80 % celotnega letnega obroka črede, izraženega kot suha snov, mora izvirati z območja proizvodnje mleka.

Delež dodatne beljakovinske krme s skupno vsebnostjo dušikove snovi v skupni suhi snovi, ki presega 20 %, s poreklom zunaj območja proizvodnje mleka, ne sme preseči 1 200 kg suhe snovi na kravo molznico na koledarsko leto.

V krmo črede se lahko vključijo proizvodi, pridobljeni iz naštetih surovin, vendar predelani zunaj območja, in se upoštevajo v deležu krme, proizvedene na območju, če so sledljivi.“

Dodan je tudi seznam prepovedanih sestavin krme.

Dodan je naslednji odstavek:

„Za krmo črede se ne smejo uporabljati:

— sečnina in njeni derivati, kot je opredeljeno v Prilogi 1 k Uredbi (ES) št. 1831/2003 o dodatkih za uporabo v prehrani živali,

— palmovo olje, arašidovo olje, sončnično olje, laneno olje, oljčno olje in kokosovo olje v obliki olja; to se ne nanaša na ostanke olja v krmi in olje, uporabljeno kot pomožno tehnološko sredstvo pri proizvodnji koncentratov,

— kakršna koli kemična obdelava (zlasti s sodo in amoniakom) krme, namenjene čredi,

— krma, pridobljena iz gensko spremenjenih organizmov (GSO).“

Navedeno je pojasnilo glede aditivov, dovoljenih v krmi.

Dodan je naslednji stavek:

„Edini aditivi, dovoljeni v krmi, so encimi in bakterijska cepiva.“

Opredeljen je tudi dnevni delež koruze, ki se da kravam molznicam. Delež koruze v krmi prispeva k lastnostim masla z ZOP „Beurre Charentes-Poitou“ / „Beurre des Charentes“ / „Beurre des Deux-Sèvres“. Prispeva tako k vsebnosti maščob v mleku in smetani kot k teksturi masla, ki je hkrati čvrsta in gnetljiva, kar je lastnost, ki je zlasti zaželena pri pekih in mojstrih izdelave finega peciva.

V dopolnitvah so opredeljene prakse lokalnih proizvajalcev mleka, ki so vzrejo črede prilagodili tlom in podnebnim omejitvam geografskega območja. Posebna lastnost prehrane v tej regiji je, da je redna in konsistentna, kar pomeni, da je malo razlik v sestavi mleka, smetane in masla.

Dodan je naslednji odstavek:

„(d) Prehrana krav molznic

Dnevni obrok suhe snovi na kravo molznico mora vključevati:

— vsaj 2 kg krme, ki ni krmna koruza,

— najmanj 50 % in vsaj 7 kg koruze (v vseh oblikah).

Količina koruze se lahko zmanjša v obdobju paše, vendar ne sme biti manjša od 1,5 kg.

Če dnevni obrok vključuje sveže križnice (zelje, oljna ogrščica, repa in oljna repica), lahko te predstavljajo največ 10 % suhe snovi.

Količina naslednje dodatne krme, dane živalim, je omejena na 1 800 kg suhe snovi na kravo molznico na koledarsko leto:

— žitna zrna in iz njih pridobljeni proizvodi,

— oljna semena in semena stročnic ter iz njih pridobljeni proizvodi,

— minerali in iz njih pridobljeni proizvodi,

— vitamini,

— stranski proizvodi fermentacije mikroorganizmov.“

Nazadnje, dodane so bile naslednje določbe, da se zagotovi dobrobit živali v objektih za živino (ležalne površine, nastilj, prezračevanje).

Dodan je naslednji odstavek:

„(e) Vzrejni pogoji

Ko so prisotne živali, je treba zagotoviti prezračevanje, in sicer z naravnim kroženjem zraka ali po potrebi z mehanskim prezračevanjem.

Ležalna površina mora biti mehka, da se živalim omogoči največje udobje.

‚Slama ali drugi materiali, uporabljeni za nastilj, morajo biti v zadostni količini in dovolj pogosto zamenjani, da se zagotovi suh in mehek nastilj.‘

Za zagotovitev skladnosti s specifikacijo proizvoda so bili točki 3.3 enotnega dokumenta dodani naslednji odstavki:

‚Krma krav molznic ne more v celoti izvirati z geografskega območja. Potreb krav molznic po beljakovinah ni vedno mogoče zadovoljiti z uporabo zemljišč, obdelovanih znotraj geografskega območja, vendar mora vsaj 80 % celotnega letnega obroka črede, izraženega kot suha snov, izvirati z območja proizvodnje mleka.‘

Za zagotovitev tesne povezave med geografskim območjem in proizvodom morajo naslednje surovine izvirati z območja proizvodnje mleka:

— krma: vse oblike svežih ali konzerviranih celih žit, trave, zelnatih rastlin in stročnic; slama,

— križnice (zelje, oljna ogrščica, repa in oljna repica), dane sveže,

— koreni in gomolji,

— žitna zrna, vključno s koruzo in proizvodi iz nje,

— oljna semena in semena stročnic.

Delež dodatne beljakovinske krme s skupno vsebnostjo dušikove snovi v skupni suhi snovi, ki presega 20 %, s poreklom zunaj območja proizvodnje, ne sme preseči 1 200 kg suhe snovi na kravo molznico na koledarsko leto.

Za krmo črede se ne smejo uporabljati:

— sečnina in njeni derivati, kot je opredeljeno v Prilogi 1 k Uredbi (ES) št. 1831/2003 o dodatkih za uporabo v prehrani živali,

— palmovo olje, arašidovo olje, sončnično olje, laneno olje, oljčno olje in kokosovo olje v obliki olja; to se ne nanaša na ostanke olja v krmi in olje, uporabljeno kot pomožno tehnološko sredstvo pri proizvodnji koncentratov,

— kakršna koli kemična obdelava (zlasti s sodo in amoniakom) krme, namenjene čredi,

— krma, pridobljena iz gensko spremenjenih organizmov (GSO).

— Edini aditivi, dovoljeni v krmi, so encimi in bakterijska cepiva.

Dnevni obrok suhe snovi na kravo molznico mora vključevati:

— vsaj 2 kg krme, ki ni krmna koruza,

— najmanj 50 % in vsaj 7 kg koruze (v vseh oblikah).

V pašnem obdobju se količina koruze zmanjša na vsaj 1,5 kg.

Če dnevni obrok vključuje sveže križnice (zelje, oljna ogrščica, repa in oljna repica), lahko predstavljajo največ 10 % suhe snovi.

Količina naslednje dodatne krme, dane živalim, je omejena na 1 800 kg suhe snovi na kravo molznico na koledarsko leto:

— žitna zrna in iz njih pridobljeni proizvodi,

— oljna semena in semena stročnic ter iz njih pridobljeni proizvodi,

— minerali in iz njih pridobljeni proizvodi,

— vitamini,

— stranski proizvodi fermentacije mikroorganizmov.“

5.2 Predelava

V specifikaciji proizvoda je bil oddelek o predelavi razširjen zaradi boljšega opisa pogojev proizvodnje masla in opredelitve tehnik izdelave masla, ki se uporabljajo na območju proizvodnje.

(a) Zbiranje mleka

Oddelek o zbiranju mleka je bil razširjen z namenom ureditve praks, ki se uporabljajo.

Dodan je naslednji stavek:

„Mleko se zbere najkasneje v 72 urah od najzgodnejše molže.“

Ta časovni okvir omogoča organizacijo zbiranja mleka na območju, ki je precej veliko, in zbiranje mleka od vseh proizvajalcev, ne glede na njihovo količino proizvodnje. Časovna omejitev je 72 ur, ker so proizvajalci mleka precej redko posejani po geografskem območju.

Stavek:

„Po prihodu v mlekarne se mleko, zbrano na opredeljenem območju, hrani pri temperaturi zbiranja mleka, ki je med 4 °C in 6 °C.“;

je nadomeščen z naslednjim:

„Po prihodu v mlekarne se lahko zbrano mleko shrani. V tem primeru ga je treba shraniti pri temperaturi med 2 °C in 6 °C.“

Zahteva po shranitvi mleka je bila črtana, vendar se mleko še vedno lahko shrani pri določeni temperaturi, s čimer je omogočeno, da se hrani, ne da bi bilo spremenjeno. Temperatura, pri kateri se mleko hrani, je spremenjena, da se omogoči hramba pri nižjih temperaturah (med 2 °C in 6 °C namesto med 4 °C in 6 °C).

Dodan je naslednji stavek:

„Mleko se lahko pasterizira.“

Zahteve po pasterizaciji mleka so bile črtane iz oddelka Opis, da se omogoči proizvodnja surovega masla. Vendar je pasterizacija še vedno dovoljena.

Dodan je naslednji stavek:

„Prepovedana je uporaba barvil, antioksidantov ali sredstev za razkisanje za zmanjšanje kislosti mleka pred pasterizacijo.“

Prepoved uporabe nekaterih snovi ali materialov je črtana iz oddelka Opis, ker se nanaša na metodo proizvodnje. Ohranjena in ponovljena je bila v vseh fazah proizvodnje, tudi pri mleku.

V točki 3.3 enotnega dokumenta so dodani naslednji odstavki:

„Mleko, uporabljeno za proizvodnjo masla ‚Beurre Charentes-Poitou‘, izvira z opredeljenega geografskega območja v skladu s členom 5(3) Uredbe (EU) št. 1151/2012.“

(b) Posnemanje

Stavek:

„Pred proizvodnjo se mleko segreje na 40 °C za posnemanje.“;

je nadomeščen z naslednjim:

„Temperatura pri posnemanju je med 40 °C in 60 °C, razen za surovo maslo, za katerega mora temperatura znašati 40 °C ali manj.“

Temperatura pri posnemanju je bila najprej določena pri 40 °C, vendar v praksi ta vrednost ne more biti fiksna, zato je treba namesto tega določiti razpon. Temperatura pri posnemanju zdaj znaša med 40 °C in 60 °C. Temperaturni razpon omogoča, da se iz mleka pridobi več maščobne snovi, odvisno od uporabljenih materialov, brez tveganja spremembe organoleptičnih lastnosti proizvoda.

Poleg tega je bila dodana posebna omejitev za proizvodnjo surovega masla.

Dodan je naslednji stavek:

„Shrani se lahko le smetana iz pasteriziranega mleka, in sicer pri temperaturi, nižji od 6 °C, pred pasterizacijo.“

Hramba smetane iz surovega mleka je posledična prepovedana. Surova smetana je občutljiv proizvod, ki ga je treba uporabiti čim prej zaradi bakteriološke stabilnosti.

Dodan je naslednji stavek:

„Vsebnost maščob v smetani mora biti vsaj 36 g na 100 g proizvoda.“

Določitev najnižje vsebnosti maščob v smetani omogoča, da se zagotovi kakovost smetane, ki se lahko uporabi za izdelavo masla.

(c) Pasterizacija smetane

V specifikaciji proizvoda je del o pasterizaciji smetane spremenjen zaradi ureditve uporabljenih praks.

Stavek:

„Pridobljeno smetano je treba pasterizirati [...] skupaj z uporabo sredstev za razkisanje, barvil ali antioksidantov.“;

je nadomeščen z naslednjim:

„Smetana se lahko pasterizira, pri čemer se pasterizacija izvede pri temperaturi, ki ne presega 96 °C, in vrednosti pasterizacije, ki je enaka 100 sekund ali več.“

Tako kot pri mleku, pasterizacija smetane ni več obvezna, vendar je še vedno dovoljena in je zdaj urejena s specifikacijo proizvoda. Opredeljene vrednosti omogočajo nežno obdelavo smetane, s čimer se prepreči preveč Maillardove reakcije, ki bi povzročila kuhan okus.

Inokulacija smetane je obravnavana v ločenem odstavku.

Dodana sta stavka:

„Prepovedana je uporaba barvil, antioksidantov ali sredstev za razkisanje za zmanjšanje kislosti smetane pred pasterizacijo. Smetana se ne sme higienizacijsko obdelati, razen pasterizirati.“

Kot je navedeno zgoraj, je bila prepoved uporabe nekaterih snovi ali materialov črtana iz oddelka Opis proizvoda in prestavljena v vse ustrezne faze proizvodnje, pri katerih jo je treba ohraniti in ponoviti.

Dodana je bila prepoved uporabe higienizacijske obdelave smetane razen pasterizacije. Take tehnike niso v skladu s tradicionalnimi praksami in lahko vplivajo na lastnosti proizvoda.

(d) Inokulacija smetane

V specifikaciji proizvoda je odstavek:

„nato ohladi na temperaturo približno 12 °C in nazadnje inokulira s posebnimi kulturami. Uporaba sirotkine smetane ali zamrznjene ali globoko zamrznjene smetane je prepovedana. […]“

nadomeščen z naslednjim:

„Smetana se ohladi in inokulira pri temperaturi največ 21 °C. Uporaba sirotkine smetane ali zamrznjene ali globoko zamrznjene smetane je prepovedana. Čas med posnemanjem mleka in inokulacijo mora biti krajši od 48 ur. Vrste uporabljenih kultur mora vedno vključevati le bakterijske seve, pri katerih nastajajo kisline in okus. Dodajo se neposredno ali v obliki starterske kulture. Dodajanje sredstev za zgoščevanje ali arom je prepovedano.“

Faza inokulacije je bila prvotno povzeta z besedami „nazadnje inokulira s posebnimi kulturami“, zdaj pa je opredeljena v ločenem odstavku. Opis inokulacije smetane je razširjen, tako da vključuje temperaturne pogoje, časovni interval, dovoljene vrste kultur in prepovedane prakse.

Po posnemanju in/ali pasterizaciji se smetana ohladi. Temperatura, na katero se smetana ohladi, je določena z navedbo zgornje meje (≤ 21 °C). Razlog je ta, da formulacija „približno 12 °C“ ni mogla biti cilj za namene spremljanja in da se prakse gospodarskih subjektov razlikujejo. Sprememba je uvedena, da bi se upoštevalo strokovno znanje posameznih predelovalcev pri izbiri in uporabi mlečnih kultur za izdelavo masla.

Prepoved uporabe zamrznjene ali globoko zamrznjene smetane je dodana prepovedi uporabe sirotkine smetane.

Inokulacijo je treba izvesti čim prej po posnemanju in v največ 48 urah, da se zagotovi kakovost masla.

(e) Biološko zorenje smetane

Stavek:

„Po obveznem najmanj 12-urnem zorenju se smetana ohladi, pinji in nato zapakira v posamezna pakiranja, pripravljena za prodajo.“;

je nadomeščen z naslednjim:

„Biološko zorenje smetane je obvezno. Poteka najmanj 16 ur pri temperaturi med 7 °C in 21 °C.“

Bistveni del izdelave masla je ohranjen in ostaja obvezen. Po tem delu, ki je ključen za kakovost proizvoda, se maslo „Beurre Charentes-Poitou“ / „Beurre des Charentes“ / „Beurre des Deux-Sèvres“ razlikuje od industrijsko proizvedenega masla.

Obdobje zorenja smetane je podaljšano z 12 na 16 ur. Podaljšanje obdobja zorenja je pozitivno, ker počasno zorenje prispeva k razvoju arom.

Ta faza zajema strokovno znanje posameznih gospodarskih subjektov, katerih spretno upravljanje razmerja med časom in temperaturo je povezano z izbiro uporabljenih kultur in proizvodnih ciljev. Faza biološkega zorenja omogoča razvoj kultur in s tem arom, v tej fazi pa se pripravijo tudi maščobne kroglice za pinjenje, kar vpliva na plastičnost masla. Da bi bila ta faza uspešna, mora smetana preiti več različnih temperaturnih ravni, ne pa ostati pri stalni temperaturi ves čas zorenja. Da bi se upoštevale te različne temperaturne ravni, ki so specifične za strokovno znanje izdelovalca masla in uporabljeno opremo, je potreben razpon temperatur med 7 °C in 21 °C. S spretnim upravljanjem temperature je mogoče vplivati na plastičnost masla.

(f) Pinjenje smetane

Dodan je naslednji odstavek:

„Po ohladitvi se smetana pinji v leseni pinji, pinji iz nerjavnega jekla ali industrijski napravi za izdelavo masla. Če se smetana pinji v pinji, je treba maslena zrna sprati.“

S pinjenjem smetana postane maslo, pri čemer nastanejo maslena zrna, ki se ločijo od pinjenca. V teh dopolnilih je določena oprema, ki se lahko uporabi, opredeljene pa so tudi tradicionalne prakse spiranja maslenih zrn v pinji.

(g) Obdelava maslenih zrn

Dodan je naslednji odstavek:

„Maslena zrna se obdelujejo največ 60 minut v pinji in največ 10 minut v napravi za izdelavo masla. Maslo se ne sme mešati ali stepati.“

Ta postopek je dodan, da se dopolni opis procesa izdelave masla.

Stavek:

„Sol se lahko doda maslu do največ 2 %.“;

je nadomeščen z naslednjim:

„Maslu se lahko doda sol, in sicer največ 2,5 g fine soli na 100 g ali 3 g kristalne soli na 100 g.“

Za proizvodnjo soljenega masla se sol doda med obdelavo maslenih zrn. Prvotni stavek iz specifikacije proizvoda je bil zato vključen v ta odstavek. Spremenjen je bil zaradi opredelitve količine dodane soli z razlikovanjem med fino in kristalno soljo. Količina soli, dodane pri izdelavi soljenega masla, je povečana z 2 g na 2,5 g fine soli na 100 g in določena na 3 g kristalne soli na 100 g. Cilj je maslu dati slan okus, da bi se to jasneje razlikovalo od neslanega masla. Za podoben organoleptični učinek je potrebna večja količina kristalne soli, saj je porazdelitev kristalov v maslu drugačna.

Stavek:

„Med obdelavo maslenih zrn je prepovedano dodajanje mlečnih kultur.“;

je nadomeščen z naslednjim:

„Uporaba kakršnih koli postopkov za povečanje vsebnosti nemastnih trdnih snovi v maslu je prepovedana, zlasti dodajanje mlečnih kultur med obdelavo maslenih zrn.“

Prepoved uporabe nekaterih postopkov je ohranjena in ponovljena.

Naslednji stavek je črtan:

„Vrednost pH masla z označbo porekla v času pakiranja ne sme presegati 6.“

Prestavljen je v oddelek Opis.

Naslednji stavek je črtan:

„Poleg tega mora biti rezultat preskusa s fosfatazo negativen.“

Fosfataza je marker pasterizacije, in ker je bila v specifikacijo proizvoda vključena proizvodnja surovega masla, je zahteva po izvedbi preskusa s fosfatazo črtana.

(h) Posebne določbe o maslu za uporabo v živilski industriji

Dodan je naslednji odstavek:

„Le maslo za uporabo v živilski industriji je lahko fizično obdelano za nadzorovano kristalizacijo. To vključuje mehansko predelavo in/ali zaporedno ohlajanje do končne temperature pod 16 °C.“

Ta sprememba zajema dovoljeno uporabo fizične obdelave za nadzorovano kristalizacijo masla za uporabo v živilski industriji. Cilj je določiti prakse, ki so jih razvili lokalni proizvajalci masla, da bi poudarili mehanske lastnosti masla „Beurre Charentes-Poitou“ / „Beurre des Charentes“ / „Beurre des Deux-Sèvres“ in povečali njegovo primernost za izdelavo listnatega testa. Taka obdelava nikakor ne spremeni okusa masla. Pekarski izdelki in fino pecivo kažejo vse lastnosti ZOP „Beurre Charentes-Poitou“ v drugačni obliki.

Ta faza je neobvezna. Ni vse maslo tako obdelano.

(i) Pakiranje

V specifikacijo proizvoda je dodan naslednji odstavek:

„Maslo je pakirano v enotah, ki ne presegajo 25 kg. Embalaža predvsem omogoča, da se maslo oblikuje v obliko, v kateri bo prodano, poleg tega pa ga varuje pred udarci, ki bi ga lahko poškodovali, in vonji, ki bi lahko spremenili njegove lastnosti. Maslo se nato ohladi, tako da lahko kristalizira ter da se lahko razvijejo njegove arome in tekstura. Surovega masla ni dovoljeno zamrzniti. Le maslo, ki je že zapakirano in je namenjeno za uporabo v živilski industriji ali izvozu, se lahko zamrzne na geografskem območju. Zamrzniti ga je treba v 30 dneh po proizvodnji. Maslo se zamrzne po kristalizaciji, da se zagotovijo organoleptične lastnosti zamrznjenega masla. Zamrznjeno maslo se največ 12 mesecev hrani pri temperaturi najmanj –18 °C. Če je maslo, namenjeno za izvoz, za prevoz zamrznjeno, ga je treba za prodajo potrošnikom odtajati.“

Te določbe so namenjene preprečevanju sprememb organoleptičnih lastnosti masla „Beurre Charentes-Poitou“ / „Beurre des Charentes“ / „Beurre des Deux-Sèvres“.

Kar zadeva pakiranje, ta sprememba pomeni vključitev obstoječe določbe nacionalnega besedila o označbi porekla, ki je bila izpuščena pri pripravi specifikacije za ZOP.

Kar zadeva zamrzovanje, je namen urediti uporabo te tehnike konzerviranja. Zamrzovanje ne spremeni organoleptičnih lastnosti masla. Dejansko se je ta pogosta praksa, ki se široko uporablja v mlečni panogi, izkazala za koristno za ohranitev organoleptičnih lastnosti. Dodatek je namenjen zlasti temu, da se omogoči svetovni izvoz, pri katerem ni druge možnosti. V tem primeru se maslo zamrzne zgolj iz logističnih razlogov, končni potrošnik pa v trgovini ne dobi zamrznjenega masla.

Iz istih razlogov in za zagotovitev skladnosti so bili točki 3.5 enotnega dokumenta dodani naslednji odstavki:

„Maslo je pakirano na geografskem območju v enotah, ki ne presegajo 25 kg. Embalaža predvsem omogoča, da se maslo oblikuje v obliko, v kateri bo prodano, poleg tega pa ga varuje pred udarci, ki bi ga lahko poškodovali, in vonji, ki bi lahko spremenili njegove lastnosti. Maslo se nato ohladi, tako da lahko kristalizira ter da se lahko razvijejo njegove arome in tekstura. Surovega masla ni dovoljeno zamrzniti. Le maslo, ki je že zapakirano in je namenjeno za uporabo v živilski industriji ali izvozu, se lahko zamrzne na geografskem območju. Zamrzniti ga je treba v 30 dneh po proizvodnji. Maslo se zamrzne po kristalizaciji, da se zagotovijo organoleptične lastnosti zamrznjenega masla. Ta faza, ki jo spretno upravljajo lokalni gospodarski subjekti, omogoča, da se zagotovijo organoleptične lastnosti zamrznjenega masla in nadzorujejo pogoji, pri katerih se maslo zamrzne, pri čemer se poskrbi, da ni tujih vonjev, za katere je maslo zlasti dojemljivo. Zamrznjeno maslo se največ 12 mesecev hrani pri temperaturi najmanj –18 °C. Če je maslo, namenjeno za izvoz, za prevoz zamrznjeno, ga je treba za prodajo potrošnikom odtajati.“

5.5 Povezava

Oddelek specifikacije proizvoda Povezava z geografskim območjem je bil v celoti preoblikovan, tako da je povezava med maslom „Beurre Charentes-Poitou“ / „Beurre des Charentes“ / „Beurre des Deux-Sèvres“ in geografskim območjem jasnejša, ne da bi bilo spremenjeno bistvo same povezave.

Posebna pozornost je bila namenjena lastnostim masla „Beurre Charentes-Poitou“ / „Beurre des Charentes“ / „Beurre des Deux-Sèvres“ in njihovi povezavi s prehrano krav molznic, ki vsebuje veliko koruze. Te prakse narekujejo posebne geografske značilnosti regije, kjer je poleti vroče in suho, kar pomeni, da je mlečna proizvodnja odvisna od gojenja žit in krmnih rastlin za krmo črede.

V točki Posebnosti geografskega območja, so navedeni naravni dejavniki tega območja ter človeški dejavniki s povzetkom zgodovinskega vidika in poudarkom na posebnem strokovnem znanju in praksah.

Točka Posebnosti proizvoda je skladna z opisom proizvoda.

Nazadnje so v delu Vzročna povezava, pojasnjene povezave med naravnimi in človeškimi dejavniki ter proizvodom.

Oddelek o povezavi specifikacije proizvoda z ZOP je v celoti povzet v točki 5 enotnega dokumenta.

5.6 Označevanje

V specifikaciji proizvoda je stavek:

„Na embalaži mora biti na etiketi, ki mora biti nameščena ali natisnjena v skladu s členom 5 uredbe, navedena označba ‚appellations d’Origine Contrôlée‘ (kontrolirane označbe porekla).“

nadomeščen z naslednjim:

„Poleg obveznih informacij, ki se zahtevajo v skladu s pravili o označevanju in predstavljanju živil, morata biti na etiketi v istem vidnem polju tudi registrirano ime proizvoda in logotip ZOP Evropske unije. Če se proizvod prodaja pod zasebno znamko, mora biti na embalaži jasno in berljivo navedena oznaka ali ime proizvodnega obrata.“

Oddelek o označevanju je posodobljen, da bi se upoštevale spremembe nacionalne in evropske zakonodaje.

V točki 3.6 enotnega dokumenta je dodan naslednji odstavek:

„Poleg obveznih informacij, ki se zahtevajo v skladu s pravili o označevanju in predstavljanju živil, morata biti na etiketi v istem vidnem polju tudi registrirano ime proizvoda in logotip ZOP Evropske unije. Če se proizvod prodaja pod zasebno znamko, mora biti na embalaži jasno in berljivo navedena oznaka ali ime proizvodnega obrata.“

5.7 Drugo

Pristojni organ države članice

Kontaktni podatki nacionalnega inštituta za poreklo in kakovost (INAO) kot pristojnega organa v državi članici v skladu z Uredbo (EU) št. 1151/2012 so posodobljeni.

Skupina vložnikov

Kontaktni podatki skupine vložnikov so posodobljeni, dodani pa so bili tudi podatki o naravi in sestavi skupine.

Vrsta proizvoda

Sklic na razred proizvoda je spremenjen zaradi uskladitve s Prilogo XI k Izvedbeni uredbi (EU) št. 668/2014.

Ta sprememba je vnesena tudi v enotni dokument.

Inšpekcijski organ

Ime in kontaktni podatki uradnih organov so posodobljeni. Ta oddelek vključuje kontaktne podatke organov, pristojnih za inšpekcijske preglede na nacionalni ravni, tj. nacionalnega inštituta za poreklo in kakovost (INAO) ter generalnega direktorata za konkurenco, varstvo potrošnikov in preprečevanje goljufij (DGCCRF). Dodano je, da so ime in kontaktni podatki certifikacijskega organa dostopni na spletišču inštituta INAO in v podatkovni zbirki Evropske komisije.

Nacionalne zahteve

Specifikaciji proizvoda je dodan oddelek Nacionalne zahteve. Vsebuje preglednico, v kateri so prikazani ključni vidiki, ki jih je treba preveriti, njihove referenčne vrednosti in metode vrednotenja, ki se uporabljajo.

ENOTNI DOKUMENT

„Beurre Charentes-Poitou“ / „Beurre des Charentes“ / „Beurre des Deux-Sèvres“

EU št.: PDO-FR-0137-AM01– 3.12.2020

ZOP (X) ZGO ( )

1. Ime [zop ali zgo]

„Beurre Charentes-Poitou“ / „Beurre des Charentes“ / „Beurre des Deux-Sèvres“

2. Država članica ali tretja država

Francija

3. Opis kmetijskega proizvoda ali živila

3.1. Vrsta proizvoda

Skupina 1.5 Olja in masti (maslo, margarina, olje itn.)

3.2. Opis proizvoda, za katerega se uporablja ime iz točke 1

Maslo „Beurre Charentes-Poitou“ / „Beurre des Charentes“ / „Beurre des Deux-Sèvres“ je proizvedeno iz kravjega mleka, je enotne smetanove do bledo rumene barve ter ima nežen vonj po mleku in prijeten okus po sveži smetani in lešnikih.

V ustih se topi, njegova tekstura pa je hkrati čvrsta in gnetljiva, zato je izjemno primerno za izdelavo listnatega testa.

Maslo je lahko soljeno ali nesoljeno.

Maslo ima vrednost pH 6 ali manj.

3.3. Krma (samo za proizvode živalskega izvora) in surovine (samo za predelane proizvode)

Krma krav molznic ne more v celoti izvirati z geografskega območja. Potreb krav molznic po beljakovinah ni vedno mogoče zadovoljiti s krmo z zemljišč, obdelovanih znotraj geografskega območja, vendar mora vsaj 80 % celotnega letnega obroka črede, izraženega kot suha snov, izvirati z območja proizvodnje mleka.

Za zagotovitev tesne povezave med geografskim območjem in proizvodom morajo naslednje surovine izvirati z območja proizvodnje mleka:

— krma: vse oblike svežih ali konzerviranih celih žit, trave, zelnatih rastlin in stročnic; slama;

— križnice (zelje, oljna ogrščica, repa in oljna repica), dane sveže;

— koreni in gomolji;

— žitna zrna, vključno s koruzo in proizvodi iz nje;

— oljna semena in semena stročnic.

Delež dodatne beljakovinske krme s skupno vsebnostjo dušikove snovi v skupni suhi snovi, ki presega 20 %, s poreklom zunaj območja proizvodnje, ne sme preseči 1 200 kg suhe snovi na kravo molznico na koledarsko leto.

Za krmo črede se ne smejo uporabljati:

— sečnina in njeni derivati, kot je opredeljeno v Prilogi 1 k Uredbi (ES) št. 1831/2003 o dodatkih za uporabo v prehrani živali;

— palmovo olje, arašidovo olje, sončnično olje, laneno olje, oljčno olje in kokosovo olje v obliki olja; to se ne nanaša na ostanke olja v krmi in olje, uporabljeno kot pomožno tehnološko sredstvo pri proizvodnji koncentratov;

— kakršna koli kemična obdelava (zlasti s sodo in amoniakom) krme, namenjene čredi;

— krma, pridobljena iz gensko spremenjenih organizmov (GSO).

Edini aditivi, dovoljeni v krmi, so encimi in bakterijska cepiva.

Dnevni obrok suhe snovi na kravo molznico mora vključevati:

— vsaj 2 kg krme, ki ni krmna koruza;

— najmanj 50 % in vsaj 7 kg koruze (v vseh oblikah).

V pašnem obdobju se količina koruze zmanjša na vsaj 1,5 kg.

Če dnevni obrok vključuje sveže križnice (zelje, oljna ogrščica, repa in oljna repica), lahko predstavljajo največ 10 % suhe snovi.

Količina naslednje dodatne krme, dane živalim, je omejena na 1 800 kg suhe snovi na kravo molznico na koledarsko leto:

— žitna zrna in iz njih pridobljeni proizvodi;

— oljna semena in semena stročnic ter iz njih pridobljeni proizvodi;

— minerali in iz njih pridobljeni proizvodi;

— vitamini;

— stranski proizvodi fermentacije mikroorganizmov.

Mleko, ki se uporablja za maslo „Beurre Charentes-Poitou“, izvira z opredeljenega geografskega območja v skladu s členom 5(3) Uredbe (EU) št. 1151/2012.

3.4. Posebne faze proizvodnje, ki jih je treba izvajati na opredeljenem geografskem območju

Mleko in maslo sta proizvedena na geografskem območju, opredeljenem v točki 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Maslo je pakirano na geografskem območju v enotah, ki ne presegajo 25 kg.

Embalaža predvsem omogoča, da se maslo oblikuje v obliko, v kateri bo prodano, poleg tega pa ga varuje pred udarci, ki bi ga lahko poškodovali, in vonji, ki bi lahko spremenili njegove lastnosti.

Maslo se nato ohladi, tako da lahko kristalizira ter da se lahko razvijejo njegove arome in tekstura.

Surovo maslo je prepovedano zamrzniti.

Le maslo, ki je že zapakirano in je namenjeno uporabi v živilski industriji ali izvozu, se lahko zamrzne na geografskem območju.

Zamrzniti ga je treba v 30 dneh po proizvodnji. Maslo se zamrzne po kristalizaciji, da se zagotovijo organoleptične lastnosti zamrznjenega masla. Ta faza, ki jo spretno upravljajo lokalni gospodarski subjekti, omogoča, da se zagotovijo organoleptične lastnosti zamrznjenega masla in nadzorujejo pogoji, pri katerih se maslo zamrzne, pri čemer se poskrbi, da ni tujih vonjev, za katere je maslo zlasti dojemljivo.

Zamrznjeno maslo se hrani pri temperaturi najmanj –18 °C največ 12 mesecev.

Če je maslo, namenjeno za izvoz, za prevoz zamrznjeno, ga je treba za prodajo potrošnikom odtajati.

3.6. Posebna pravila za označevanje proizvoda, za katerega se uporablja registrirano ime

Poleg obveznih informacij v skladu s pravili o označevanju in predstavljanju živil morata biti na etiketi v istem vidnem polju tudi registrirano ime proizvoda in logotip ZOP Evropske unije.

Če se proizvod prodaja pod zasebno znamko, mora biti na embalaži jasno in berljivo navedena oznaka ali ime proizvodnega obrata.

4. Jedrnata opredelitev geografskega območja

Geografsko območje ZOP „Beurre Charentes-Poitou“ zajema naslednje departmaje, kantone in občine:

— departma Charente v celoti,

— departma Charente-Maritime v celoti,

— departma Dordogne: občine v kantonih Périgord Vert Nontronnais (razen občin Champs-Romain, Milhac-de-Nontron, Saint-Front-la-Rivière, Saint-Pardoux-la-Rivière in Saint-Saud-Lacoussière) in Ribérac (razen občin Celles, Saint-André-de-Double in Saint-Vincent-de-Connezac) ter občine Brantôme en Périgord (samo pooblaščena občina Saint-Crépin-de-Richemont), Rudeau-Ladosse, Mareuil en Périgord, Parcoul-Chenaud, La Rochebeaucourt-et-Argentine, La Roche-Chalais, Saint Aulaye-Puymangou, Sainte-Croix-de-Mareuil, Saint-Félix-de-Bourdeilles, Saint Privat en Périgord, Saint-Vincent-Jalmoutiers in Servanches,

— departma Gironde: občine v kantonu Nord-Gironde (razen občin Cubzac-les-Ponts, Gauriaguet, Périssac, Peujard, Saint-André-de-Cubzac, Saint-Genès-de-Fronsac, Saint-Gervais, Saint-Laurent-d’Arce, Val de Virvée in Virsac) ter občine Anglade, Braud-et-Saint-Louis, Les Eglisottes-et-Chalaures, Etauliers, Eyrans, Lapouyade, Pleine-Selve, Reignac, Saint-Antoine-sur-l’Isle, Saint-Aubin-de-Blaye, Val-de-Livenne, Saint-Christophe-de-Double, Saint-Ciers-d’Abzac, Saint-Ciers-sur-Gironde, Saint-Palais in Tizac-de-Lapouyade,

— departma Indre: občine Bélâbre, Chalais, Ciron, Concremiers, Ingrandes, Lignac, Lureuil, Mauvières, Pouligny-Saint-Pierre, Prissac, Saint-Hilaire-sur-Benaize, Tilly in Tournon-Saint-Martin,

— departma Indre-et-Loire: občine v kantonih Descartes (razen občin Betz-le-Château, Bossée, Bournan, La Chapelle-Blanche-Saint-Martin, Charnizay, Ciran, Cussay, Esves-le-Moutier, Ferrière-Larçon, Ligueil, Louans, Le Louroux, Manthelan, Mouzay, Saint-Flovier, Varennes in Vou) in Sainte-Maure-de-Touraine (razen občin Anché, Assay, Avon-les-Roches, Brizay, Champigny-sur-Veude, Chaveignes, Chezelles, Cravant-les-Côteaux, Crissay-sur-Manse, Crouzilles, L’Ile-Bouchard, Lémeré, Ligré, Panzoult, Parçay-sur-Vienne, Richelieu, Rilly-sur-Vienne, Sazilly, Tavant, Theneuil in Trogues),

— departma Loire-Atlantique: občine Boussay, Gétigné, Legé, La Planche, Remouillé, Corcoué-sur-Logne, Saint-Hilaire-de-Clisson in Vieillevigne,

— departma Maine-et-Loire: občine v kantonih Cholet, Cholet-2 (razen občin Cernusson, Montilliers in Lys-Haut-Layon (samo pooblaščene občine La Fosse-de-Tigné, Tancoigné, Tigné in Trémont)) in Saint-Macaire-en-Mauges (razen občin May-sur-Evre in Sèvremoine (samo pooblaščene občine La Renaudière, Saint-Crespin-sur-Moine, Saint-Germain-sur-Moine, Saint-Macaire-en-Mauges in Tillières)) ter občine Antoigné, (Le) Puy-Notre-Dame in Saint-Macaire-du-Bois,

— departma Deux-Sèvres v celoti,

— departma Vendée v celoti,

— departma Vienne v celoti,

— departma Haute-Vienne: občine v kantonih Châteauponsac (razen občin Balledent, Châteauponsac, Dompierre-les-Eglises, Droux, Magnac-Laval, Rancon, Saint-Amand-Magnazeix, Saint-Hilaire-la-Treille, Saint-Léger-Magnazeix, Saint-Sornin-Leulac in Villefavard), Saint-Junien in Val-d’Oire-et-Gartempe ter občine La Chapelle-Montbrandeix, Chéronnac, Dournazac, Gajoubert, Maisonnais-sur-Tardoire, Marval, Val d’Issoire, Montrol-Sénard, Mortemart, Nouic, Pensol, Rochechouart, Saint-Martial-sur-Isop, Saint-Mathieu, Les Salles-Lavauguyon, Vayres in Videix.

Označba porekla „Beurre Charentes-Poitou“ je rezervirana za maslo, proizvedeno, pakirano in, če je ustrezno, zamrznjeno v obratih v departmajih Charente, Charente Maritime, Deux-Sèvres, Vendée in Vienne.

Označba porekla se lahko zamenja z „Beurre des Charentes“ za maslo, proizvedeno, pakirano in, če je ustrezno, zamrznjeno v departmajih Charente or Charente-Maritime, ali z „Beurre des Deux-Sèvres“ za maslo, proizvedeno, pakirano in, če je ustrezno, zamrznjeno v departmaju Deux-Sèvres.

5. Povezava z geografskim območjem

Maslo „Beurre Charentes-Poitou“ / „Beurre des Charentes“ / „Beurre des Deux-Sèvres“ ima teksturo, ki je hkrati čvrsta in gnetljiva, po kateri se razlikuje od drugega masla na trgu, profesionalni peki in mojstri izdelave finega peciva pa ga že dolgo cenijo in iščejo za izdelavo listnatega testa.

Sočasno čvrsta in gnetljiva tekstura masla oziroma, konkretneje, njegova vsebnost maščob sta neposredno povezani s prehrano krav molznic, ki zajema veliko koruze. V tej regiji, kjer je poleti vroče in suho, je mlečna proizvodnja v osnovi odvisna od gojenja žit in krmnih rastlin za krmo črede. Geografsko območje ustreza regiji, ki je že dolgo regija tranzita in prehoda med Pariško in Akvitansko kotlino na eni strani ter Centralnim in Armorikanskim masivom na drugi strani. Geografi jo pogosto opisujejo kot topografski, geološki in podnebni prag. Relief je umirjen. V krajini prevladujejo obsežne ravnine in nizke valovite planote, depresije in na splošno široke doline s položnimi pobočji, ki so na dnu napolnjene z aluvialnimi naplavinami.

Popolnoma oceansko podnebje ob obali hitro preide v spremenjeno oceansko podnebje v notranjosti, kjer v poletnih mesecih obstaja nevarnost vztrajne suše.

V tej regiji, kjer so po tem, ko je ob koncu 19. stoletja epidemija trtne uši zdesetkala vinograde, prešli na mešano poljedelstvo in živinorejo, je podnebje ugodno za gojenje koruze, ki je ena od najstarejših poljščin v Franciji. Gojijo jo za krmo in kmalu je postala eno od osnovnih živil v prehrani krav molznic. Tako kot v preteklosti, se tudi danes živali vzrejajo v bližini ljudi; večino časa preživijo v hlevu in se tam krmijo.

Ustanovitev prve mlečne zadruge blizu kraja Surgères (Charente-Maritime) leta 1888 pomeni začetek specializacije regije za izdelavo masla, ki doda vrednost tam proizvedenemu mleku. V tistem času je bilo surovo maslo edino maslo, ki so ga izdelovali. Iz higienskih razlogov se je na začetku 20. stoletja v mlečni panogi hitro uveljavila pasterizacija, in sicer pri proizvodnji vseh proizvodov, zlasti masla. Pasterizacija je z izboljšavo lastnosti masla ob shranjevanju omogočila njegovo široko distribucijo in prepoznavnost zunaj kraja izvora. Vendar se proizvodnja surovega masla nadaljuje še danes.

Spretnosti izdelovalcev masla so še vedno osredotočene na biološko zorenje smetane. Po tej fazi, ki je ključna za njegovo aromatično kakovost, se maslo razlikuje od industrijsko proizvedenega masla. Strokovno znanje izdelovalcev masla je večinoma v izbiri kultur, ki so zelo primerne za maščobno sestavo lokalno proizvedenega mleka. V zadnjem času je razvoj nadzorovane kristalizacije masla, zlasti za izdelavo finega peciva, omogočil njegovo večjo plastičnost.

Maslo so najprej tržno prodajali pod imenom „Beurre Charentes-Poitou“, ko pa je sektor postal bolj strukturiran in so se zadruge oblikovale v skupine, se je prodajalo tudi po imenoma „Beurre des Charentes“ in „Beurre des Deux-Sèvres“.

Za maslo „Beurre Charentes-Poitou“ / „Beurre des Charentes“ / „Beurre des Deux-Sèvres“ so značilne konsistentna barva, tekstura in aroma. Je enotne smetanove do bledo rumene barve in se topi v ustih. Njegova tekstura je hkrati čvrsta in gnetljiva, po čemer se razlikuje od drugega masla na trgu.

Maslo „Beurre Charentes-Poitou“ / „Beurre des Charentes“ / „Beurre des Deux-Sèvres“ izstopa tudi po svojih aromatičnih lastnostih, zlasti po okusu po lešnikih in sveži smetani.

Krma, ki jo dobijo krave molznice, spodbuja nastajanje mleka, ki je bogato z maščobami in zato zelo primerno za predelavo v maslo. Koruza, ki je del prehrane krav molznic vse leto in v znatnih količinah, je eden ključnih elementov, ki določajo lastnosti mleka. Sočasno čvrsta in gnetljiva tekstura masla neposredno izhaja iz prehrane. Zaradi koruze v prehrani krav molznic ima mleko konsistentno vsebnost maščob in naravno visoke ravni nasičenih maščobnih kislin, kar je dobro za gnetljivost.

Poleg tega ta sistem uravnavanja prehrane krav pomeni, da je ta stabilna vse leto, ne glede na lokacijo kmetije znotraj geografskega območja. Ta prehranska stabilnost se izraža v konsistentnosti lastnosti masla „Beurre Charentes-Poitou“ / „Beurre des Charentes“ / „Beurre des Deux-Sèvres“, kar cenijo in iščejo uporabniki tega proizvoda, zlasti peki in mojstri izdelave finega peciva. Nadzorovana kristalizacija omogoča večjo priročnost, kadar se maslo „Beurre Charentes-Poitou“ / „Beurre des Charentes“ / „Beurre des Deux-Sèvres“ uporablja za izdelavo listnatega testa in finega peciva.

Sestava masla razkriva tudi, da je bogato z laktoni, aromatičnimi molekulami, povezanimi s sadnimi notami. Ta bogata aroma je posledica dolgega biološkega zorenja smetane, faze, ki je ključna za aromatično kakovost masla, po kateri se maslo „Beurre Charentes-Poitou“ / „Beurre des Charentes“ / „Beurre des Deux-Sèvres“ razlikuje od industrijsko proizvedenega masla. Širok nabor spojin, ki nastajajo med zorenjem, daje maslu „Beurre Charentes-Poitou“ / „Beurre des Charentes“ / „Beurre des Deux-Sèvres“ značilno cvetico arom ter okus po lešnikih in sveži smetani.

Sklic na objavo specifikacije

https://info.agriculture.gouv.fr/gedei/site/bo-agri/document_administratif-5fce1a8c-5cdc-49ec-829a-1713050d597f

(1) UL L 343, 14.12.2012, str. 1.